בס"ד , י"ד אדר א' תשפ"ד , פרשת תצווה

לבנים היקרים מאוד והוריהם

שלום וברכה.

**מלחמת  חרבות ברזל .**   הקרבות בחזית הצפון מתנהלים בעצימות גבוהה**,** אך מדינת ישראל נמנעת כרגע לצעד של הכרעה מוחלטת וכניסה קרקעית ללבנון.  ברצועת עזה ממשיכים הקרבות בעיקר בחאן יונס -בואכה רפיח ומתנהל מצוד אחרי ראשי ארגוני הטרור. הבוקר קבלנו תזכורת מחזית שלישית בעת ששלושה מחבלים פתחו באש  בכביש מספר 1 סמוך למעלה אדומים - פצעו 8 והרגו את מתן אלמליח ממעלה אדומים .

**במישור הישיבתי-** שמחנו מאוד לשובם של ר"מ כיתה יא'- הרב מיכאל רייש, רכז כיתות ט' - הרב אוהד נתנזון , הרב יהודה ברא"ז – ר"י כיתה י' והמורה לתע"י אוהד מרק לאחר  4 חודשי  שירות בצפון  ובדרום.  בשבוע הקרוב צפויים שחרורם של מנהל חטיה"ב הרב ספי וייל והמורה ניצן קלוגמן .  **מתפללים  כל יום שהקב"ה ישמור על כל הלוחמים והחטופים וישיבם מהרה בריאים ושלמים למשפחתם ולביתם.**

**שיחות חיזוק בישיבה**. **תלמידי כיתות ט'-י' זכו לשמוע היום את שיחתו של  בוגרנו היקר יוסי שטרהל** . יוסי זכה לתרום כליה. השיחה עסקה בנושא – התרומה לחברה ותרומת כליה בישראל. יוסי סיפר על רוח ההתנדבות והנתינה של כל העוסקים במפעל החסד המפואר של תרומת האברים. השיחה לוותה במצגת מרתקת.

**חידון התנ"ך המחוזי**. אתמול, יום רביעי , התקיים חידון התנ"ך של מחוז מרכז בבית התרבות בגבעת שמואל. בישיבתנו עלו 2 תלמידים לחידון החשוב הזה. התלמידים שעלו לשלב זה הם – ישי האופטמן מכיתה ח' ורביד גלבוע מכיתה י"א. רמת החידון הייתה גבוהה מאוד ובנינו הפגינו יידע רב . ישי היה התלמיד הצעיר ביותר בחידון ואנו בטוחים שימשיך אי"ה להתפתח , ואין לנו ספק שישי יגיע לגדולות , יש לו עוד 5 שנים להתפתח וכפי שאני מכיר אותו הוא יעשה זאת בגדול . רביד גלבוע הפגין יידע מדהים ועלה לשלב האחרון בחידון שבו התמודדו 4 נציגים . רביד גם בשלב זה שהיה קשה מאוד הפגין יידע אדיר וסיים את החידון במקום שלישי של המחוז. היום התבשרנו שרביד קיבל ניקוד גבוה מאוד במבחנים ובחידון ולכן הוא יעבור מבחן ארצי נוסף בכתב ויש לו סיכוי גדול להעפיל לחידון הפומבי הארצי . אנו מאמינים ברביד **ובשבילנו הוא המקום הראשון !!! וכאן המקום להודות מאוד לרב איתן זרצקי היקר – רכז התנ"ך בישיבתנו, שעושה כל השנה לילות כימים ללמד את הבנים תנ"ך ומשקיע זמן רב לטובת הבנים שמעוניינים להגיע לחידון הארצי העולמי . יישר כוח !!!!**

**מסע הנני – בני כיתות י"א .** בני כיתות י"א יצאו אי"ה בימים ראשון ושני הקרובים למסע הנני , החלק הראשון של המסע הישראלי. הבנים יצאו בבוקר יום ראשון לתל אביב, ייפגשו עם תושבים סביב סוגיית זהות לאומית , יעברו סדנאות עם תושבי תל אביב בנושאים זהות לאומית, ערכית ודתית. מחכה להם גם הפתעה...... בצהרים הבנים ייפגשו עם מר ישי גרין – הייטקיסט , מראשי מחאת ההייטקסטים ויספר על השינוי שעבר בעקבות ה-7 באוקטובר בנושאי אחדות העם . היום הוא מראשי חוסמי משאיות הסיוע לעזה בכרם שלום. לאחר ארוחת צהרים הבנים יצאו לעיר לוד וייפגשו עם נועם דרייפוס מנכ"ל עמותת "לודאים" שיספר על התרומה האדירה של הגרעין התורני לעיר לוד. לאחר השיחה וסיור ק צר בעיר לוד הבנים יצאו לבית ספר שדה כפר עציון , ארוחת ערב ומגלי שיח עם הרמי"ם בנושא – "לחיות בעין הסערה – הריני מקבל על עצמי".

לאחר תפילת שחרית הבנים יצאו למיצג האורקולי בכפר עציון, מסלול דרך האבות מנווה דניאל לאלון הבודד ומשם הבנים יעלו לירושלים להר הרצל , וייפגשו עם הרב איתן אייזמן ליד קברי שני נכדיו התאומים שנפלו בשמחת תורה. הרב אייזמן ישוחח בנושא – "מסירות נפש – טוב למות בעד.....טוב לחיות בעד...". לאחר השיחה הבנים יסיירו בהר הרצל בהנחייתו של המורה אבי דסקל.

בשעה 17.00 יתקיים טקס הסיום בהר הרצל, ומשם הבנים יצאו לישיבה.

**"אתה סיפור הצלחה" – תוכנית לבני כיתות ז'.** השבוע השתתפו בני כיתות ז' בהצגה והרצאה של אסף אולשיצקי – "אתה סיפור הצלחה". אסף סיפר את סיפורו האישי כתלמיד המתמודד עם אתגרים חברתיים. בשבוע הקרוב כל כיתה תעבור לחלק ב' , סדנה עם ר"מ הכיתה ואסף לעיבוד החוויות החברתיות. המטרה בפעילות חשובה זו , להגביר אצל התלמידים רגישות ואכפתיות , למנוע אלימות ולעורר בכל תלמיד את הרצון להיות איש טוב, השומר על החברה ועל האווירה הנעימה והמכבדת בישיבה בכלל ובמרחב הכיתתי בפרט. ברצוני לציין כאן את התוכנית החדשה של הפקדת הפלאפונים בתחילת היום אצל בני ז'-ח' . התוכנית מצוינת , הבנים משתפים פעולה עם הפקדת הפלאפונים ומציינים שפתאום יש להם זמן חופשי לשחק ולשוחח עם חברים. גם צוות ההוראה אומר שהבנים לומדים טוב יותר, השנים מרוכזים יותר ומצליחים יותר

**ברצוני לבקש מההורים** לשלוח עם הבנים משחקי קופסא , כדורי סל ורגל, ומשחקים נוספים לטובת הפעילות המיטבית בהפסקות. הישיבה תדאג מהשבוע הבא להפסקות פעילות בתחום הספורט.

**שבת ישיבה בירוחם – בני כיתות י"ב .** בני כיתות י"ב יצאו השבת לירוחם. כחלק מהתוכנית הרוחנית והערכית בישיבה, וכחלק מהנושא השנתי שהוא – 'מסע אל דרכה של הציונות הדתית' הבנים יצאו לירוחם ויעסקו בנושא - שליחות !!!

בערב שבת נתפלל בישיבת ההסדר בירוחם, ואחר התפילה ניפגש עם ראש הישיבה הרב חיים וולפסון . הישיבה איבדה 9 בחורים מהישיבה במלחמה , וחשוב דווקא בשעות אלו לספוג מהאווירה המיוחדת של הישיבה. לאחר התפילה נגיע למדרשת 'ביחד' , ולאחר הארוחה נקיים עונג שבת בנושא – 'דילמות ציוניות דתיות'.

בשבת נתפלל במדרשה , קידוש ולאחר הקידוש ניפגש עם אלישיב רייכנר – עיתונאי ופעיל חברתי שידבר על השליחות בירוחם והשליחות בארץ . אחה"צ ניפגש עם הרב יצחק שלו – רב העיר ירוחם ובוגר ישיבת ההסדר.

**ועתה לפרשת השבוע – פרשת תצווה .**

פרשת תצווה בעצם היא המשכה של פרשת תרומה . שתי הפרשות מדברות על ציווי ה' להביא חומרי גלם למקדש לצורך בנייתו. עסקנו בשנים הקודמות בעניין הציווי של משה להביא שמן זית זך , והשאלה שהעלינו , מה עניין זה אומר לנו כיום?? הרי היום אין לנו משכן או מקדש ויש 5 פרשות שמדברות בנושא המשכן, ולא ייתכן שהתורה תכתוב 5 פרשות שלא יאמרו לנו כלום כיום, שאין משכן.

תמיד אני נוהג לומר בשיחותיי שתורתנו היא תורת חיים ומכל פסוק צריך ללמוד מה זה אומר לנו היום.

הפעם נתמקד בנושא נר התמיד , תפקידו ומה זה אומר לנו היום.

**נר התמיד– ההתמדה וההמשכיות.**

**"בן זומא אומר: מצינו פסוק כולל והוא "שמע ישראל ה' אלוקינו ה' אחד", בן ננס אומר: מצאנו פסוק כולל יותר והוא "ואהבת לרעך כמוך", שמעון בן פזי אומר: מצאנו פסוק כולל יותר והוא "את הכבש אחד תעשה בבוקר ואת הכבש השני תעשה בין הערביים". עמד רבי פלוני על רגליו ואמר: הלכה כבן פזי".**

**להיות יהודי מאמין פרושו להתמיד, לדעת שצריך להתמיד ולהיות מחויב להתמדה.**

פרשת תצווה פותחת בציווי העלאת נר התמיד. מושג "התמיד" חוזר על עצמו במספר פריטים של מלאכת המשכן ועבודתו. נמצא זאת גם בלחם התמיד, באש התמיד על המזבח וכן בקרבנות התמיד, מנחת התמיד, קטורת התמיד ועוד. יש לשים לב שהפירוש המעשי של "תמיד", משתנה מדבר לדבר. וכך מעיר רש"י: **"תמיד – כל לילה ולילה קרוי תמיד כמו שאתה אומר (במדבר כח) 'עולת תמיד' ואינה אלא מיום ליום. וכן במנחת חביתין נאמר (ויקרא ו) 'תמיד' ואינה אלא מחציתה בבקר ומחציתה בערב. אבל תמיד האמור בלחם הפנים משבת לשבת הוא".**

כלומר: יש תמיד שמשמעותו 24/7 כדוגמת לחם הפנים. יש תמיד שמשמעותו כל לילה ולילה כמו נר התמיד ויש תמיד שמשמעותו רק פעמיים ביום כגון קרבן התמיד.

למשמעויות השונות של מושג "התמיד", השלכות רבות לגבינו. מדרש מרתק המופיע בפתיחה לספר "עין יעקב" (ליקוט אגדות חז"ל מהגמרא, חובר ע"י רבי יעקב בן חביב, המאה ה-15), מדגיש את המסר החשוב והרלוונטי. המדרש עוסק בדיון בין חכמים לגבי הפסוק המשמעותי ביותר בתורה: **"בן זומא אומר: מצינו פסוק כולל והוא "שמע ישראל ה' אלוקינו ה' אחד", בן ננס אומר: מצאנו פסוק כולל יותר והוא "ואהבת לרעך כמוך", שמעון בן פזי אומר: מצאנו פסוק כולל יותר והוא "את הכבש אחד תעשה בבוקר ואת הכבש השני תעשה בין הערביים". עמד רבי פלוני על רגליו ואמר: הלכה כבן פזי".**

יש לנו נטייה לעיתים להתמקד בשיאים וברגעים ההרואיים של החיים. "שמע ישראל", "ואהבת לרעך" הינן אמירות גדולות ומשמעותיות. ברגעי השיא כמו גם ברגעים הקשים ביותר, אנו קוראים את קריאת שמע. מצוות "ואהבת לרעך" הינה גם מצווה מכוננת, וכאשר היא חסרה מסדר היום, הדבר ממיט חורבן על האומה כפי שקרה בבית שני וכפי שקרה לנו לפני כשנה . אבל , הדבר החשוב ביותר ע"פ רבי שמעון בן פזי אשר המדרש מצדד בשיטתו, הינו קרבן התמיד: **"את הכבש אחד תעשה בבוקר ואת הכבש השני תעשה בין הערביים".**

רבי עקיבא אשר לימד אותנו מהי גבורה, קרא את קריאת שמע עם מותו, אשר הפכה לסמל של גבורה לכל הדורות הבאים. ברם ,אם נעיין במדרש נגלה שרבי עקיבא קרא קריאת שמע מסיבה אחרת: **"בשעה שהוציאו את רבי עקיבא להריגה זמן קריאת שמע היה, והיו סורקים את בשרו במסרקות של ברזל, והיה מקבל עליו עול מלכות שמיים"** [ברכות, סא, ב]. רבי עקיבא קרא את קריאת שמע בגלל שהגיע זמנה הקבוע. רבי עקיבא שמר על "התמיד" גם ברגעים הקשים ביותר.

**היכולת להתמיד ולמצוא את הקדושה והיופי שבשגרה,** הינו הנכס הגדול ביותר בחיים. יש לנו נטייה לחפש תמיד את "שוברי השגרה". אנו רואים בשגרה אשר תופסת את מרבית זמננו, כדבר אפור ומשעמם וכך מעבירים אנו את רוב ימינו בחוסר עניין ומשמעות. מפתח האושר בחיים הינו "התמיד"!!! היכולת להעריך את השגרה ולמצוא בה תוכן ומשמעות, יש בה כוח ועוצמה. עד כאן ראינו שמושג "תמיד" הוא עניין של ההתמדה.

**זאת ועוד, לתמיד יש גם את עניין ההמשכיות**. בפתיחת פרשת בהעלותך, מתואר האופן בו קיים אהרון את מצוות נר התמיד: **"דַּבֵּר אֶל אַהֲרֹן וְאָמַרְתָּ אֵלָיו בְּהַעֲלֹתְךָ אֶת הַנֵּרֹת אֶל מוּל פְּנֵי הַמְּנוֹרָה יָאִירוּ שִׁבְעַת הַנֵּרוֹת:"** ומסביר שם רש"י – **"…שצריך להדליק עד שתהא השלהבת עולה מאליה".** פעולה משמעותית אחת של הדלקה, אמורה לגרום לפעולה מתמשכת וכך ליצור את אפקט "התמיד". מוקד ההשפעה האמיתי בחיים עלינו ועל סביבתנו נמדד לא רק ע"פ גודל המעשה כי אם גם ובעיקר ע"פ היכולת שלו להמשיך ולהשפיע לתקופה ארוכה. חינוך אמיתי אינו מתבטא רק בנתינת מסגרת של כללים וחוקים לילד כי אם בדברים הקטנים אך המשמעותיים שיצרו את השינוי בחיי הבן . מילה אחת טובה, נגיעה אחת משמעותית, יכולות ליצור אפקט של "תמיד" בחייו של הילד לא פחות מאשר מסגרת קבועה .

יש לנו נטייה לחשוב שהתמדה משמעותה עיסוק מתמיד בעניין מסויים. ע"פ תפיסה זו, אדם אשר עיקר עיסוקו בקריירה מקצועית, אינו יכול להיות מתמיד ברוח, בתורה ובקדושה. באה על כן התורה ללמדנו, שמושג "התמיד" משמש במשמעויות שונות. יש תמיד שהוא 24 שעות ביממה, אך יש גם תמיד שהוא פעמיים ביום. **מה שקובע את ההתמדה אינו כמות הזמן אלא המיקוד וההשפעה**. אדם שעבורו מרכז היום אינם הפגישות, הרכישות, סגירת העסקאות וההישגים שהשיג ביום זה, כי אם הדקות הספורות בהם התפלל אל בורא עולם, הלימוד הקצר והקבוע שלמד במשך היום, השיח הקצר והעמוק שערך עם ילדיו לפנות ערב, מעשה החסד הקטן שעשה במהלך היום או השעה שקבע ללימוד עניינים שברוח, אדם זה הוא מתמיד בתורה לא פחות מזה שלומד 15 שעות ביממה. **צריך לזכור שה -"תמיד" איננו תיאור טכני של זמן כי אם תיאור של מוקד משמעותי .**

היטיב לתמצת את הדברים הרב קוק זצ"ל בלשונו הקולחת (עולת ראי"ה א' עמ' קכ"ה): **"הקדושה התמידית, יסוד מעלת התדיר, זהו ענין מיוחד במעלת הקדש, שיש לה אותו האופי, המציין אותה בהליכתה המסודרת, האטית, הבלתי פוסקת. היא שומרת על קדושת החיים מלהיכשל בכוח הנטיות, המשפילות את ערך האדם, הדבקות בטבע החיים והבשר, ומקדשת היא בהשפעתה את כל החיים הקבועים, ומרימה אותם תמיד בלא הפסק, מדרגה אחר מדרגה, בקו ישר. ולשם קביעות אור קדוש זה בתוכיות האומה כולה, בשבילה ובשביל היקום כולו, באה מצות התמיד, שהתפלות התדיריות, מדי יום ביומו, יונקות ממנה את לשד הקדש שלהן"**.

זהו סודם של התמידים השונים בתורה. 'תמיד' הינו ערך של התמדה ומציאת הערך שבשגרה, 'תמיד' מייצג גם ערך של השפעה מתמשכת ובלתי פוסקת. מעל הכול, תמיד הוא מרכז, מיקוד ומוכוונות אל הדברים החשובים והמשמעותיים באמת בחיים.

את המשכן, ובמרכזו ערך "התמיד", עלינו לבנות בלבבנו, בתוך תוכנו, במהלך חיינו.

**בלבבי משכן אבנה להדר כבודו, ובמשכן מזבח אקים לקרני הודו, ולנר תמיד אקח לי את אש העקידה, ולקרבן אקריב לו את נפשי היחידה. (הרב יצחק הוטנר)**

שבת שלום ומבורך ובשורות טובות

שרגא פרוכטר – ראש הישיבה